Orsök þess að skriða féll á tvö íbúðarhús í Varmahlíð í Skagafirði síðastliðinn þriðjudag er mikið vatnsstreymi úr uppsprettum undir götunni. Búið er að hleypa vatninu í skurð, rennur það nú framhjá þorpinu og hefur rýmingu húsa verið aflétt.
Eftir að skriðan féll voru níu hús rýmd í Varmahlíð. Hreinsunarstarf er komið vel á veg. Það tók nokkurn tíma að komast að því hvaðan vatn flæddi sem kom skriðunni af stað þannig að hægt væri að drena svæðið og leiða vatnið í burtu.
Sigfús Ingi Sigfússon, sveitarstjóri sveitarfélagsins Skagafjarðar, segir að íbúum Varmahlíðar sé létt eftir að komist var til botns í hvaðan vatnið kom og hægt var að hefja hreinsunarstarf.
VIð erum búin að ná að beina því í farveg fram hjá byggðinni og drena svæðið og aflétta rýmingu á öllum húsum
og það er bara hreinsunarstarf í gangi núna, bæði sem sagt utandyra og svo eru íbúarnir sjálfir byrjaðir á sínu hreinsunar og uppbyggingarstarfi.
Vitað var af jarðsig í götunni fyrir ofan húsin sem skriðan féll síðan á. Sama dag og aurskriðan fór af stað var áætlað að viðgerðir hæfust. Nú hefur komið í ljós að vatnsstreymi er þarna mun meira en gert hafði verið ráð fyrir.
Þetta gerir það að við förum í þá framkvæmd en við þurfum að meta svona af því þetta eruð aðrar orakir heldur en við héldum,
þetta er miklu meira vatn sem er að koma þarna í ljós þannig að það getur vel verið að við förum í meiri aðgerðir heldur en við vorum búin að hanna.